《施均父孝廉从军河陇追赠以诗》
清代·董沛

高秋匹马赋西征，万里关河壮此行。长揖军门称上客，乱题诗壁有边声。

料量星海番戎界，变置天山郡县城。期尔凌烟书姓氏，他年谁识鲁诸生。

作者简介：（1828—1895）清浙江鄞县人，字孟如，号觉轩。光绪三年进士，历知建昌、上饶等县。严治狱，修河堤，兴学校，尤留心文献，表章前哲。去官后，主讲崇实、辨志两书院。有《明州系年录》、《六一山房诗集》等。